Αξιοποίηση των στάσεων των εκπαιδευτικών σε θέματα δεδομένων και ασφάλειας διαδικτύου με χρήση τεχνολογιών της πληροφορίας και των επικοινωνιών (ΤΠΕ)
Authors: Νικολάου Βασιλική 
Published: September 2021

Μεταξύ των σημαντικότερων θεμάτων τα οποία ερευνά η σύγχρονη επιστημονική κοινότητα και αφορούν άμεσα τόσο τους εκπαιδευτικούς, όσο και τη Διοίκηση της Εκπαίδευσης, είναι το θέμα της ασφαλούς χρήσης του Διαδικτύου, καθώς και το θέμα της Προστασίας των Προσωπικών Δεδομένων, όπως ρυθμίζεται στις διατάξεις του Γενικού Κανονισμού Προστασίας Προσωπικών Δεδομένων (ΓΚΠΔ – GDPR). Σύμφωνα με βιβλιογραφική ανασκόπηση, η νομοθεσία για την Προστασία των Προσωπικών Δεδομένων, καλύπτει τομείς της οικονομικής, κοινωνικής, διοικητικής και ιδιωτικής δράσης, ενώ συνδέεται άμεσα με την εξέλιξη των Νέων Τεχνολογιών ή, όπως τείνουν πλέον να αναφέρονται, των Τεχνολογιών της Πληροφορίας και των Επικοινωνιών (ΤΠΕ). Κατά συνέπεια, η εφαρμογή του νομοθετικού πλαισίου του Γενικού Κανονισμού Προστασίας Προσωπικών Δεδομένων αφορά και την εκπαιδευτική πραγματικότητα, τόσο σε σχέση με τη διδασκαλία στην τάξη, όσο και σε σχέση με τη Διοίκηση της Εκπαίδευσης. Στο πλαίσιο αυτό, σημαντικές είναι οι πρόσφατες ρυθμίσεις των σχετικών νομοθετημάτων για την ενίσχυση της προστασίας των παιδιών. Τα παιδιά, ως χρήστες των ΤΠΕ και του Διαδικτύου, αποτελούν μία ιδιαίτερα ευάλωτη ομάδα στα αυξημένης διακινδύνευσης τεχνολογικά περιβάλλοντα. Συνεπώς, η ασφαλής χρήση του Διαδικτύου αποτελεί ένα πεδίο ιδιαίτερου ενδιαφέροντος, καθώς με την ευρεία εφαρμογή των ΤΠΕ στην Εκπαίδευση, προκύπτουν σημαντικά θέματα, τα οποία αφορούν την Προστασία των Προσωπικών Δεδομένων, καθώς και την τήρηση των διαδικασιών ασφάλειας δεδομένων στον χώρο αυτό, τόσο κατά τη διδασκαλία στην τάξη, όσο και σε επίπεδο Διοίκησης της Εκπαίδευσης. Στους βασικότερους στόχους της παρούσας διδακτορικής διατριβής είναι η διερεύνηση των στάσεων των εκπαιδευτικών σε θέματα ασφαλούς χρήσης του Διαδικτύου και Προστασίας Προσωπικών Δεδομένων, ειδικότερα δε σε σχέση με τον «Γενικό Κανονισμό Προστασίας Προσωπικών Δεδομένων» (ΓΚΠΔ), αλλά και με τον Ν. 4624/2019 (ΦΕΚ 137/29.08.2019 τ.Α΄). Βασικός σκοπός της διδακτορικής διατριβής είναι η διατύπωση προτάσεων και η παρουσίαση νέων εκπαιδευτικών προσεγγίσεων, προκειμένου να αναζητηθούν τρόποι ασφαλέστερης και αποδοτικότερης χρήσης του Διαδικτύου από μαθητές και εκπαιδευτικούς, που θα μπορούν να αξιοποιηθούν ευρύτερα από τη Διοίκηση της Εκπαίδευσης. Ως μεθοδολογία της έρευνας εφαρμόστηκαν η ποσοτική και η ποιοτική ανάλυση, η μέθοδος της τριγωνοποίησης, η ιστοεξερεύνηση, καθώς και η θεωρία της Δραστηριότητας. Τα ευρήματα της έρευνας, τα αποτελέσματα, τα συμπεράσματα και οι προτάσεις της παρούσας διδακτορικής διατριβής σχετίζονται με θέματα ασφαλούς χρήσης του Διαδικτύου και Προστασίας Προσωπικών Δεδομένων και αφορούν το σύνολο της εκπαιδευτικής κοινότητας, τόσο σε σχέση με τη διδασκαλία στην τάξη, όσο και σε σχέση με τη Διοίκηση της Εκπαίδευσης. Συμπερασματικά, η ουσιαστική γνώση, η κατάρτιση και η ενημέρωση των εκπαιδευτικών σχετικά με θέματα Ιδιωτικότητας, Προστασίας των Προσωπικών Δεδομένων, Ασφάλειας Διαδικτύου και τήρησης των διαδικασιών ασφάλειας δεδομένων στον χώρο της Εκπαίδευσης, έχουν ως στόχο την αποτελεσματική ενσωμάτωση των ΤΠΕ στην εκπαιδευτική διαδικασία. Με τον τρόπο αυτό οι εκπαιδευτικοί θα μπορούν να ανταποκρίνονται με επάρκεια και ασφάλεια στα παιδαγωγικά, εκπαιδευτικά και διοικητικά τους καθήκοντα στα συνεχώς εξελισσόμενα τεχνολογικά περιβάλλοντα.